חוה בר גיורא  1929-2002

חוה לבית גולדשמידט נולדה ב 1929 בגרמניה ויחד עם חמשת ילדי המשפחה וההורים נמלטו, חיו בסתר וניצלו כולם (כמתואר בספרה של יעל ורד "פליקס רב העלילות").

עם תום מלחמת העולם השנייה שהתה המשפחה בוורסי, ליד פריס, שם פליקס האב ומרים האם ניהלו מוסד ליתומים ששרדו את השואה. חוה סבלה מאוד בשנות ההתבגרות שלה מעקמת קשה ונותחה בידי מנתח צרפתי וע"פ הנהוג אז קובעו 5 חוליות ע"י עצם שנוסרה משוקה השמאלית.  כנערה יהודיה שחינוכה ובריאותה היו פגועים כל כך, התאוששה חוה באופן מופלא: היא הצטיינה בלימודיה, השתקמה עד כי מי שראה אותה רוקדת לא היה מעלה בדעתו עד כמה נפגעה. אבל התיקון האמיתי היה בלימודי פיזיותרפיה בצרפת (שם זה נקרא קינזיותרפיה).  בארץ, אחרי עלייתה, נקלטה בבי"ח הדסה בירושלים ועשתה שם חיל כאשת מקצוע מסורה אשר משתלמת בכל מה שהיה אפשר והיתה אהובה על עמיתיה ובעיקר ע"י המטופלים. בחופשה שהוקדשה להתערות בארץ עשתה בהצלחה- כדרכה- קורס למורי דרך ומאז הרבתה לטייל בארץ. לאחר נישואיה וההריונות שבאו לאחר מכן פרשה חוה מהמשרה המלאה בביה"ח ומאז המשיכה לעסוק בפיזיותרפיה, מודרכת על-ידי עקרון חדש: לחפש את האוכלוסיות הרחוקות מ"צלחת השרותים"  ולהתמסר להן מתוך הבנת המיוחדות שלהן.  כך שירתה קשישים, אוטיסטים ובעיקר התמחתה (וגם רכשה ידיעה טובה בערבית) בעבודה באזורים הערביים של ירושלים, גם במקומות שכוחות הבטחון היססו להכנס אליהם.

"אני עושה שלום בידיים"  אמרה וצדקה.

חוה זכתה לפגוש שניים מארבעת נכדינו כי חלתה בסרטן שעכר וגם קטע את חייה.  למרות המחלה עשתה חוה קורס ארבע שנתי בפלדנקרייז יחד עם ביתה נוקי והמשיכה לשיר במקהלה ובערבי זמר, לא היתה אשה חרוצה ממנה!!

בנוסף לתואר הראשון בלימודי הפיזיותרפיה כמעט וסיימה גם תואר MPH.

כאשר המחלה הרעה גבתה ממנה את המחיר הנורא של חוסר יכולת תנועה, תכננה תרגילים מהפכניים שרובם דמיון פעיל ומקצתם שרידים נותרים של תנועה.

בקיץ 2002 חוה נפטרה בביתה, מוקפת במשפחתה ואוהביה, לזכרה מוענק מדי שנה פרס על הצטיינות מקצועית ברוחה של חוה: עבודה קלינית משובחת המופנית לאוכלוסיות הזקוקות לה- אך רחוקות ממקום שהיא ניתנת.